Document ID: 32014R0374

REGULAMENTUL (UE) NR. 374/2014 AL PARLAMENTULUI EUROPEAN ŞI AL CONSILIULUI
din 16 aprilie 2014
privind reducerea sau eliminarea taxelor vamale aplicabile mărfurilor originare din Ucraina
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 207 alineatul (2),
având în vedere propunerea Comisiei Europene,
după transmiterea proiectului de act legislativ către parlamentele naționale,
hotărând în conformitate cu procedura legislativă ordinară,
întrucât:
(1)
Ucraina este un stat partener prioritar în cadrul politicii europene de vecinătate și al Parteneriatului estic. Uniunea urmărește dezvoltarea unei relații din ce în ce mai strânse cu Ucraina, dincolo de o simplă cooperare bilaterală, care presupune progresul treptat către asocierea politică și integrarea economică. În acest sens, a fost negociat între 2007-2011 un Acord de asociere între Uniunea Europeană și statele membre ale acesteia, pe de o parte, și Ucraina, pe de altă parte („Acordul de asociere”), incluzând o zonă de liber schimb aprofundat și cuprinzător (DCFTA), și a fost parafat de către ambele părți la 30 martie 2012. În temeiul dispozițiilor DCFTA, Uniunea și Ucraina au prevăzut să creeze o zonă de liber schimb pe parcursul unei perioade de tranziție de maximum10 ani, începând cu data intrării în vigoare a Acordului de asociere, în conformitate cu articolul XXIV din Acordul General pentru Tarife și Comerț 1994.
(2)
Având în vedere provocările politice, economice și în materie de securitate fără precedent cu care se confruntă Ucraina, precum și pentru a sprijini economia acesteia, este oportun să nu se aștepte până la intrarea în vigoare a dispozițiilor Acordului de asociere referitoare la DCFTA, ci să se anticipeze punerea sa în aplicare prin intermediul unor preferințe comerciale autonome și să se înceapă reducerea sau eliminarea unilaterală a taxelor vamale ale Uniunii aplicabile mărfurilor originare din Ucraina, în conformitate cu lista de concesii prevăzută în Anexa I-A la Acordul de asociere.
(3)
În scopul prevenirii oricărui risc de fraudă, dreptul de a beneficia de preferințele comerciale autonome ar trebui să fie condiționat de respectarea de către Ucraina a regulilor relevante privind originea produselor și a procedurilor aferente, precum și de implicarea sa în cooperarea administrativă eficientă cu Uniunea. În plus, Ucraina ar trebui să se abțină de la introducerea unor noi taxe vamale sau taxe cu efect echivalent sau a unor noi restricții cantitative sau măsuri cu efect echivalent pentru importurile originare din Uniune, sau de la mărirea nivelurilor taxelor în vigoare sau de la introducerea oricăror alte restricții.
(4)
Este necesar să se prevadă reintroducerea taxelor aplicabile în mod normal din Tariful Vamal Comun , în privința produselor care cauzează sau riscă să cauzeze dificultăți grave producătorilor din Uniune de produse similare sau direct concurente, sub rezerva unei anchete întreprinse de Comisie.
(5)
În cazul în care condițiile prevăzute de prezentul regulament nu sunt respectate, ar trebui conferite competențe de executare Comisiei în vederea suspendării temporare, totale sau parțiale, a regimurilor preferențiale. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului (1).
(6)
Prezentul regulament se aplică până la intrarea în vigoare a Titlului IV (privind comerțul și alte aspecte legate de comerț) din Acordul de asociere sau, după caz, se aplică cu titlu provizoriu, până cel târziu la 1 noiembrie 2014.
(7)
Având în vedere caracterul urgent al acestei chestiuni, este important să se aplice o derogare de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană și la Tratatul privind funcționarea Uniunii Europene,
ADOPTĂ PREZENTUL REGULAMENT:
Articolul 1
Regimuri preferențiale
Taxele vamale aplicabile mărfurilor originare din Ucraina se reduc sau se elimină în conformitate cu anexa I.
Articolul 2
Condiții de acordare a regimurilor preferențiale
Acordarea beneficiului regimurilor preferențiale introdus prin articolul 1 este supusă:
(a)
respectării regulilor de origine a produselor și a procedurilor aferente, în conformitate cu titlul IV capitolul 2 secțiunea 2 din Regulamentul (CEE) nr. 2454/93 al Comisiei (2);
(b)
respectării metodelor de cooperare administrativă prevăzute la articolele 121 și 122 din Regulamentul (CEE) nr. 2454/93;
(c)
participării Ucrainei la o cooperare administrativă eficientă cu Uniunea în scopul prevenirii oricărui risc de fraudă;
(d)
angajamentului Ucrainei de a nu introduce noi taxe vamale sau taxe cu efect echivalent și noi restricții cantitative sau măsuri cu efect echivalent asupra importurilor originare din Uniune, sau de a nu mări nivelul taxelor în vigoare sau de a nu introduce nicio altă restricție începând cu 23 aprilie 2014.
Articolul 3
Accesul la contingentele tarifare
(1) Produsele enumerate în anexele II și III pot fi importate în Uniune în limitele contingentelor tarifare din Uniune stabilite în anexele respective.
(2) Contingentele tarifare menționate la alineatul (1) din prezentul articol sunt gestionate de Comisie în conformitate cu articolele 308a, 308b și 308c din Regulamentul (CEE) nr. 2454/93, cu excepția contingentelor tarifare pentru anumite produse agricole menționate în anexa III la prezentul regulament.
(3) Contingentele tarifare pentru anumite produse agricole menționate în anexa III la prezentul regulament sunt gestionate de Comisie în temeiul normelor stabilite în conformitate cu articolul 184 din Regulamentul (UE) nr. 1308/2013 al Parlamentului European și al Consiliului. (3)
Articolul 4
Suspendarea temporară
Atunci când constată că există suficiente dovezi care indică nerespectarea condițiilor stabilite la articolul 2, Comisia poate adopta acte de punere în aplicare în vederea suspendării temporare, totale sau parțiale, a regimurilor preferențiale prevăzute în prezentul regulament. Respectivele acte de punere în aplicare se adoptă în conformitate cu procedura de examinare menționată la articolul 6 alineatul (2).
Articolul 5
Clauza de salvgardare
În cazul în care importurile unui produs originar din Ucraina și inclus în anexa I la prezentul regulament cauzează sau riscă să cauzeze dificultăți grave producătorilor din Uniune de produse similare sau direct concurente, Comisia poate reintroduce taxele aplicabile în mod normal din Tariful Vamal Comun, în privința acestor importuri, în condițiile și în conformitate cu procedurile prevăzute la articolele 11 și 11a din Regulamentul (CE) nr. 55/2008 al Consiliului (4), care se aplică mutatis mutandis.
Articolul 6
Procedura comitetului
(1) În scopul punerii în aplicare a articolului 3 alineatul (2) și a articolului 4 din prezentul regulament, Comisia este asistată de Comitetul Codului Vamal, instituit prin articolul 248a din Regulamentul (CEE) nr. 2913/92 al Consiliului (5). Respectivul comitet este un comitet în sensul Regulamentului (UE) nr. 182/2011.
(2) În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.
Articolul 7
Intrare în vigoare și aplicare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Regulamentul se aplică până la intrarea în vigoare a Titlului IV din Acordul de asocieresau, după caz, se aplică cu titlu provizoriu, până cel târziu la 1 noiembrie 2014.
Comisia publică în Jurnalul Oficial al Uniunii Europene un aviz în cazul în care prezentul regulament încetează să se aplice înainte de această dată.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 16 aprilie 2014.

Labels: 3
15
18